
Betegtájékoztató: Információk a beteg számára

Ivacaftor STADA 150 mg filmtabletta
ivakaftor


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer az Ivacaftor STADA és milyen betegségek esetén alkalmazható?
2.	Tudnivalók az Ivacaftor STADA szedése előtt
3.	Hogyan kell szedni az Ivacaftor STADA‑t?
4.	Lehetséges mellékhatások
5.	Hogyan kell az Ivacaftor STADA‑t tárolni?
6.	A csomagolás tartalma és egyéb információk


1.	Milyen típusú gyógyszer az Ivacaftor STADA és milyen betegségek esetén alkalmazható?

Az Ivacaftor STADA az ivakaftor nevű hatóanyagot tartalmazza. Az ivakaftor a cisztikus fibrózis transzmembrán konduktancia regulátor (CFTR) szintjén hat. A CFTR a sejtfelszínen csatornát képező fehérje, amely lehetővé teszi részecskék, például klorid bejutását a sejtbe, illetve kijutását a sejtből. Cisztikus fibrózisban (CF) szenvedőknél a CFTR‑génben fellépő mutációk (lásd alább) következtében csökkent a klorid áramlása. Az ivakaftor abban segít, hogy bizonyos kóros CFTR‑fehérjék gyakrabban nyíljanak meg, és ezáltal javuljon a klorid beáramlása a sejtbe, illetve kiáramlása a sejtből.

Az Ivacaftor STADA filmtabletta javallott:
· önmagában alkalmazva (monoterápia) cisztikus fibrózisban (CF) szenvedő, legalább 6 éves, és legalább 25 kg testtömegű betegek számára, akiknél a CFTR‑génen R117H mutáció vagy az alábbi kapuzási mutációk egyike áll fenn: G551D, G1244E, G1349D, G178R, G551S, S1251N, S1255P, S549N vagy S549R.

· tezakaftor/ivakaftor tablettával együtt alkalmazva olyan legalább 6 éves, CF‑ban szenvedő betegek számára, akik a CFTR‑génen két F508del mutációt hordoznak (az F508del mutációra nézve homozigóták), vagy akik egy F508del mutációt és bizonyos egyéb, a CFTR fehérje csökkent mennyiségét és/vagy csökkent működését eredményező mutációkat hordoznak (az F508del mutációra nézve heterozigóták, emellett reziduális funkció- [RF] mutációt hordoznak). Ha Önnek tezakaftor/ivakaftor-kombinációval együtt írták fel az Ivacaftor STADA‑t, olvassa el a tezakaftor/ivakaftor-készítmény betegtájékoztatóját. Fontos információkat tartalmaz a két gyógyszer szedésének módjáról.


2.	Tudnivalók az Ivacaftor STADA szedése előtt

Ne szedje az Ivacaftor STADA‑t:
· ha allergiás az ivakaftorra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
Az Ivacaftor STADA szedése előtt beszéljen kezelőorvosával vagy gyógyszerészével.

· Beszéljen kezelőorvosával, ha májbetegsége van vagy volt korábban. Lehetséges, hogy kezelőorvosának módosítania kell az Ön adagját.
· Egyes ivakaftort (önmagában, illetve tezakaftor/ivakaftor vagy ivakaftor/tezakaftor/elexakaftor-kombinációval együtt) szedő betegek esetében emelkedett májenzimszinteket észleltek a vérben. Azonnal tájékoztassa kezelőorvosát, amennyiben az alábbi, májproblémákra utaló tünetek bármelyikét észleli:
· fájdalom vagy kellemetlen érzés a has jobb felső területén;
· a bőr és a szemfehérje sárgás elszíneződése;
· étvágytalanság;
· hányinger vagy hányás;
· sötét színű vizelet.
· A kezelés előtt és annak során – különösen a kezelés első évében, és főleg, ha korábbi vérvizsgálatai magas májenzimszinteket mutattak – kezelőorvosa vérvizsgálatokat fog végeztetni, melyekkel a máj működését ellenőrzi.
· Depresszióról (beleértve az öngyilkossági gondolatokat és viselkedést) számoltak be az ivakaftor‑kezelés alatt álló betegeknél, főként tezakaftorral/ivakaftorral vagy ivakaftorral/tezakaftorral/elexakaftorral kombinációban történő alkalmazás esetén, ami általában a kezelés első három hónapjában jelentkezett. Azonnal forduljon orvoshoz, ha Ön (vagy valaki, aki ivakaftort szed) az alábbi tünetek bármelyikét észleli: szomorúság vagy megváltozott hangulat, szorongás, érzelmi kellemetlenségérzet, önkárosító vagy öngyilkossági gondolatok, amelyek depresszió jelei lehetnek.
· Beszéljen kezelőorvosával, ha vesebetegsége van, vagy volt korábban.
· Ha két I. osztályú mutációja van (olyan mutációk, amelyekről ismert, hogy nem termelnek CFTR‑fehérjét), nem szedheti a Ivacaftor STADA‑t, mivel várhatóan nem fog reagálni erre a gyógyszerre.
· Az Ivacaftor STADA alkalmazása nem javasolt, ha Ön szervátültetésen esett át.
· Tájékoztassa kezelőorvosát, ha Ön hormonális fogamzásgátlást alkalmaz – például a fogamzásgátló tablettát szedő nők. Ez azt jelentheti, hogy Önnél nagyobb a valószínűsége a bőrkiütések kialakulásának, mialatt az ivakaftort az ivakaftor/tezakaftor/elexakaftor-kombinációval együtt szedi.
· A látást nem befolyásoló szemlencse-rendellenességről (szürkehályog) számoltak be néhány ivakaftor‑kezelésben (önmagában, vagy tezakaftor/ivakaftor-kezeléssel, vagy ivakaftor/tezakaftor/elexakaftor-kezeléssel együtt) részesülő gyermeknél és serdülőnél. Kezelőorvosa elvégeztethet néhány szemészeti vizsgálatot az ivakaftor‑kezelés előtt és alatt.
· Az Ivacaftor STADA csak abban az esetben alkalmazható, ha Ön az 1. pontban (Milyen típusú gyógyszer az Ivacaftor STADA és milyen betegségek esetén alkalmazható?) megadott mutációk egyikét hordozza a CFTR‑génen.

Gyermekek és serdülők
Ne adja ezt a gyógyszert 6 évesnél fiatalabb gyermekeknek.
1 hónapos és 5 éves kor közötti gyermekek számára rendelkezésre áll egy másik, ivakaftort tartalmazó készítmény.

Egyéb gyógyszerek és az Ivacaftor STADA
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, vagy alkalmazni tervezett egyéb gyógyszereiről. Néhány gyógyszer befolyásolhatja az Ivacaftor STADA hatását, vagy fokozhatja a mellékhatások előfordulásának valószínűségét. Különösen fontos, hogy tájékoztassa kezelőorvosát, amennyiben az alábbiakban felsorolt gyógyszerek bármelyikét szedi. Kezelőorvosa dönthet úgy, hogy módosítja az adagját, illetve több ellenőrző vizsgálatra lehet szükség.
· Gombaellenes gyógyszerek (gombás fertőzések kezelésére alkalmazzák). Ezek közé tartozik a flukonazol, itrakonazol, ketokonazol, pozakonazol és vorikonazol.
· Antibiotikumok (bakteriális fertőzések kezelésére alkalmazzák). Ezek közé tartozik a klaritromicin, eritromicin, rifabutin, rifampicin és telitromicin.
· Epilepszia elleni gyógyszerek (epilepsziás görcsrohamok kezelésére alkalmazzák). Ezek közé tartozik a karbamazepin, fenobarbitál és fenitoin.
· Gyógynövénykészítmények. Ezek közé tartozik a közönséges orbáncfű (Hypericum perforatum).
· Immunszuppresszív gyógyszerek (szervátültetés után alkalmazzák). Ezek közé tartozik a ciklosporin, everolimusz, szirolimusz és takrolimusz.
· Szívglikozidok (bizonyos szívbetegségek kezelésére alkalmazzák). Ezek közé tartozik a digoxin.
· Véralvadásgátlók (vérrögképződés megelőzésére alkalmazzák). Ezek közé tartozik a warfarin.
· Cukorbetegség kezelésére szolgáló gyógyszerek. Ezek közé tartozik a glimepirid és glipizid.
· Vérnyomáscsökkentő gyógyszerek. Ezek közé tartozik a verapamil.

Az étel és az ital hatása az Ivacaftor STADA‑ra
A kezelés során kerülje a grépfrúttartalmú élelmiszereket, illetve italokat, mert ezek a szervezetében található ivakaftor mennyiségének növelésével fokozhatják az Ivacaftor STADA mellékhatásainak előfordulását.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával. Terhesség alatt az Ivacaftor STADA alkalmazását lehetőség szerint jobb mellőzni, és kezelőorvosa segít annak eldöntésében, hogy mi a legjobb az Ön és gyermeke számára.

Az ivakaftor kiválasztódik az anyatejbe. Ha gyermekét szoptatni szeretné, kérjen tanácsot kezelőorvosától az Ivacaftor STADA szedésének megkezdése előtt. Kezelőorvosa eldönti, hogy a szoptatás abbahagyását vagy az ivakaftor‑kezelés leállítását javasolja‑e Önnek. Kezelőorvosa figyelembe fogja venni a szoptatás előnyét a gyermeke és a terápia előnyét az Ön szempontjából.

A készítmény hatásai a gépjárművezetéshez és a gépek kezeléséhez szükséges képességekre
Az Ivacaftor STADA szédülést okozhat. Ha szédül, ne vezessen gépjárművet, ne kerékpározzon, és ne kezeljen gépeket.

Az Ivacaftor STADA nátriumot tartalmaz.
Az Ivacaftor STADA kevesebb mint 1 mmol (23 mg) nátriumot tartalmaz adagonként, azaz gyakorlatilag „nátriummentes”.


3.	Hogyan kell szedni az Ivacaftor STADA‑t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát.

Kezelőorvosa határozza meg az Ön számára megfelelő gyógyszert és adagot.
Az Ivacaftor STADA adagolására vonatkozó utasítások az 1. táblázatban vannak megadva.

1. táblázat: Adagolási ajánlások
	Életkor/testtömeg
	Reggeli adag
	Esti adag

	Ivacaftor STADA önmagában (monoterápiában)

	legalább 6 éves, ≥ 25 kg
	Egy 150 mg‑os Ivacaftor STADA filmtabletta
	Egy 150 mg‑os Ivacaftor STADA filmtabletta

	Ivacaftor STADA tezakaftor/ivakaftor-kombinációval együtt

	legalább 6 éves, de 12 évesnél fiatalabb, < 30 kg
	Egy 50 mg tezakaftor/75 mg ivakaftor tabletta
	Egy 75 mg‑os ivakaftor tabletta*

	legalább 6 éves, de 12 évesnél fiatalabb,  30 kg
	Egy 100 mg tezakaftor/150 mg ivakaftor tabletta
	Egy 150 mg‑os Ivacaftor STADA filmtabletta

	legalább 12 éves
	Egy 100 mg tezakaftor/150 mg ivakaftor tabletta
	Egy 150 mg‑os Ivacaftor STADA filmtabletta


* Az Ivacaftor STADA csak 150 mg‑os tabletta formájában kapható. Ezért az Ivacaftor STADA nem alkalmazható olyan gyermekeknél és serdülőknél, akiknek 150 mg‑nál kisebb adagra van szükségük. Ilyen esetekben másik ivakaftor-tartalmú készítményt kell alkalmazni, amivel ez az adagolás megvalósítható.

A reggeli és esti adagot nagyjából 12 órás különbséggel, zsírtartalmú étellel vegye be.

Önnek továbbra is szednie kell az összes egyéb, szokásos gyógyszerét, kivéve, ha kezelőorvosa bármelyik gyógyszer esetében a szedés abbahagyását javasolta.

Amennyiben közepesen súlyos vagy súlyos fokú májműködési zavara van, kezelőorvosának esetleg csökkentenie kell az Ön gyógyszerének adagját, mivel az Ön mája nem bontja le a gyógyszert olyan sebességgel, mint a normális májműködésű egyéneké.

Ez a gyógyszer szájon át alkalmazandó.

A tablettát egészben nyelje le. Ne törje el, ne rágja szét, illetve ne oldja fel a tablettákat. Az Ivacaftor STADA tablettát zsírtartalmú étel fogyasztása közben vegye be.

A zsírt tartalmazó ételek közé azok tartoznak, amelyek vajjal vagy olajjal készültek, illetve amelyek tojást tartalmaznak. Egyéb zsírtartalmú ételek a következők:
· sajt, teljes tej, teljes tejből készült tejtermékek, joghurt, csokoládé;
· húsok, olajos hal;
· avokádó, humusz vagy szója alapú termékek (tofu);
· olajos magvak, zsírt tartalmazó energiaszeletek vagy italok.

Ha az előírtnál több Ivacaftor STADA‑t vett be
Mellékhatásokat tapasztalhat, köztük az alábbi, 4. pontban felsoroltakat. Amennyiben ez történik, kérjen tanácsot kezelőorvosától vagy gyógyszerészétől. Ha lehetséges, vigye magával a gyógyszert és ezt a betegtájékoztatót.

Ha elfelejtette bevenni az Ivacaftor STADA‑t
Ha a bevétel esedékessége óta kevesebb mint 6 óra telt el, akkor vegye be a kihagyott adagot. Egyéb esetekben várja meg a következő adag bevételének megszokott idejét. Ne vegyen be kétszeres adagot a kihagyott adag pótlására.

Ha idő előtt abbahagyja az Ivacaftor STADA szedését
Az Ivacaftor STADA‑t addig kell szedni, amíg azt kezelőorvosa javasolja. Ne hagyja abba a gyógyszer szedését, kivéve, ha kezelőorvosa tanácsolja.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatások
Gyomor- (hasi) fájdalom és a májenzimek szintjének megemelkedése a vérben.

Májbetegségek lehetséges jelei
CF‑ban szenvedő betegeknél gyakran fordulnak elő emelkedett májenzimszintek a vérben, és ilyen esetekről az ivakaftort önmagában, illetve tezakaftor/ivakaftor vagy ivakaftor/tezakaftor/elexakaftor kombinációval együtt szedő betegeknél is beszámoltak.

Az ivakaftort ivakaftor/tezakaftor/elexakaftor kombinációval együtt szedő betegeknél májkárosodásról és a májműködés romlásáról számoltak be súlyos májbetegségben szenvedők esetében. A májműködés romlása súlyos mértékű lehet, és májátültetést tehet szükségessé.

Májbetegség jelei lehetnek:
· fájdalom vagy kellemetlen érzés a has felső részének jobb oldalán;
· a bőr és a szemfehérje sárgás elszíneződése;
· étvágytalanság;
· hányinger vagy hányás;
· sötét színű vizelet.

Depresszió
Ennek jelei a szomorúság vagy hangulatváltozás, a szorongás, érzelmi kellemetlenségérzet.

Azonnal tájékoztassa kezelőorvosát, ha ezek közül bármelyik tünetet tapasztalja.

Nagyon gyakori mellékhatások (10‑ből több mint 1 beteget érinthet):
· felső légúti fertőzés (nátha), a torokfájást és orrdugulást is beleértve;
· fejfájás;
· szédülés;
· hasmenés;
· gyomorfájdalom vagy hasi fájdalom;
· a nyákban található baktériumok típusának megváltozása;
· emelkedett májenzimszintek (a máj megterhelésének jelei);
· bőrkiütés.

Gyakori mellékhatások (10‑ből legfeljebb 1 beteget érinthet):
· orrfolyás;
· fülfájás, kellemetlen érzés a fülben;
· fülcsengés;
· vörösség a fül belsejében;
· belsőfül rendellenesség (szédülés vagy forgásérzés);
· pangó váladék az orrmelléküregekben és a homloküregben;
· piros torok;
· csomó az emlőben;
· hányinger;
· influenza;
· alacsony vércukorszint (hipoglikémia);
· kóros légzés (légszomj vagy nehézlégzés);
· fokozott bélgázképződés (flatulencia);
· pattanások (akné);
· bőrviszketés;
· megemelkedett kreatin-foszfokináz-szint (izomlebomlás jele), amely vérvizsgálattal mutatható ki.

Nem gyakori mellékhatások (100‑ból legfeljebb 1 beteget érinthet):
· pangó váladék a fülben;
· az emlő gyulladása;
· az emlő megnagyobbodása férfiaknál;
· az emlőbimbó elváltozása és fájdalma;
· sípoló légzés;
· emelkedett vérnyomás.

Nem ismert (a gyakoriság a rendelkezésre álló adatokból nem állapítható meg):
· májkárosodás;
· emelkedett bilirubinszint (májfunkciós vérvizsgálat leleteiben).

További mellékhatások gyermekeknél és serdülőknél
A gyermekeknél és serdülőknél tapasztalt mellékhatások hasonlóak a felnőtteknél megfigyeltekhez. A májenzimszintek emelkedése azonban gyakrabban fordul elő kisgyermekeknél.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Ivacaftor STADA‑t tárolni?

A gyógyszer gyermekektől elzárva tartandó!

A dobozon, a buborékcsomagoláson és a tartály címkéjén feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Ivacaftor STADA?
A készítmény hatóanyaga az ivakaftor. 150 mg ivakaftort tartalmaz filmtablettánként.

Egyéb összetevők:
Tablettamag: hipromellóz-acetát szukcinát, nátrium‑laurilszulfát (E487), szilícium-dioxiddal előkezelt mikrokristályos cellulóz (mikrokristályos cellulózból és vízmentes kolloid szilícium‑dioxidból áll), kroszkarmellóz‑nátrium, mannit (E421) és magnézium‑sztearát.

Filmbevonat: részlegesen hidrolizált poli(vinil‑alkohol) (E1203), kalcium-karbonát (E170), makrogol 3350 (E1521), talkum (E553b), indigókármin alumínium lakk (E132), karnaubaviasz.

Lásd 2. pont vége – Az Ivacaftor STADA nátriumot tartalmaz.

Milyen az Ivacaftor STADA külleme és mit tartalmaz a csomagolás?
Világoskék, kapszula alakú, kb. 16,5 mm hosszú és 8,4 mm széles, egyik oldalán dombornyomású “150” jelöléssel ellátott, másik oldalán sima filmtabletta.

Az alábbi kiszerelésekben kapható:
· 7, 14, 28, 56 vagy 98 db filmtabletta buborékcsomagolásban.
· 14 × 1, 28 × 1, 56 × 1 vagy 98 × 1 db filmtabletta adagonként perforált buborékcsomagolásban.
· 56 vagy 60 db filmtablettát tartalmazó tartály.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
STADA Arzneimittel AG
Stadastrasse 2-18
D-61118 Bad Vilbel
Németország

Gyártó
Elpen Pharmaceutical Co. Inc. 
Marathonos Avenue 95 
190 09 Pikermi Attikis 
Görögország

STADA Arzneimittel AG
Stadastrasse 2-18
D-61118 Bad Vilbel
Németország

STADA Arzneimittel GmbH
Muthgasse 36/2
1190 Vienna
Ausztria

Centrafarm Services B.V
Van de Reijtstraat 31 E
4814NE Breda
Hollandia

Stada M&D S.R.L.
Strada Trascaului Nr 10
401135 Turda, Cluj County
Románia

Laboratori Fundació Dau.
C/C, 12-14 Pol. Ind. Zona Franca
08040 Barcelona
Spanyolország

OGYI-T-24769/01-20

Ezt a gyógyszert az Európai Gazdasági Térség tagállamaiban az alábbi neveken engedélyezték:
[bookmark: _Hlk190351372][bookmark: _Hlk190351320][bookmark: _Hlk190351600][bookmark: _Hlk190351624][bookmark: _Hlk190351657]Ausztria, Dánia, Észtország, Finnország, Hollandia, Izland, Lengyelország, Lettország, Litvánia, Magyarország, Norvégia, Portugália, Románia, Spanyolország, Svédország, Szlovákia, Szlovénia: Ivacaftor STADA
Belgium, Franciaország, Luxemburg, Olaszország: Ivacaftor EG

[bookmark: _GoBack]A betegtájékoztató legutóbbi felülvizsgálatának dátuma: 2026. július.

